Il-glorja ta' Sijon Qum! Ħa jiddi wiċċek! Id-dawl tiegħek wasal! Jiddi fuqek sebħ il-Mulej! Ara d-dlamijiet jiksu l-art, u sħab iswed il-popli: iżda fuqek jiddi l-Mulej, u sebħu jfiġġ fuqek. Il-ġnus għad jimxu fid-dawl tiegħek, u s-slaten fid-dija ta' sbiħek. Għolli u dawwar għajnejk madwarek u ara: ilkoll miġbura ġejjin għandek. Uliedek ġejjin mill-bogħod, u bnietek iġorruhom fuq id-dirgħajn. Imbagħad tħares u wiċċek jiddi, u tħabbat u timtela qalbek, għax fuqek taqa' l-kotra tal-ġid tal-ibħra, u l-għana tal-ġnus jiġi għandek. Imrieħel ta' iġmla għad jgħattuk, l-iġmla żgħar ta' Midjan u Għefa; ilkoll minn Saba jiġu, mgħobbija bid-deheb u l-inċens, u jxandru t-tifħir tal-Mulej. L-imrieħel kollha ta' Kedar jinġabru fik, u l-kbiex ta' Nebajot jaqduk: jilqgħuhom u joffruhom fuq l-artal tiegħi, u jiena nsebbaħ dar il-kobor tiegħi. Min huma dawn li bħal sħab jittajru, bħal ħamiem lejn il-bejtiet tagħhom? Iva, għalija jinġabru l-bastimenti tal-gżejjer, bl-iġfna ta' Tarsis quddiem nett, biex iġibu 'l uliedek mill-bogħod, u magħhom il-fidda u dehebhom, f'ġieħ isem Jaħweh Alla tiegħek, il-Qaddis ta' Iżrael, għax hu li sebbħek. U l-barranin jibnulek swarek, u jaqduk is-slaten tagħhom, għax jekk sawwattek fil-qilla tiegħi, fil-ħniena tiegħi jien ħennejt għalik. U l-bibien tiegħek ikunu miftuħin dejjem, lejl u nhar ma jingħalqux, biex jiġi għandek il-ġid tal-ġnus, u s-slaten tagħhom miexja quddiem; għax il-ġens u s-saltna li ma taqdikx tinqered: ġnus bħal dawn jinqerdu għalkollox. Ġmiel il-Libanu jiġi għandek, iċ-ċipress u ċ-ċedru u l-bux magħhom, għat-tiżjin tat-tempju mqaddes tiegħi, u għas-sebħ ta' mirfes riġlejja. U jiġu għandek rashom baxxa wlied dawk li ħaqruk, u jinżlu wiċċhom fl-art quddiemek dawk li żebilħuk, u jsejħulek: 'Belt tal-Mulej', 'Sijon tal-Qaddis ta' Iżrael'. Għax kont mitluqa, u kienu jobogħduk, u ħadd ma kien jgħaddi minnek, nagħmlek kbira għal dejjem u l-għaxqa ta' kull żmien. Bħal tarbija terda' ħalib il-ġnus, u titmantna minn sider is-slaten, biex tagħraf li jien il-Mulej, is-Salvatur tiegħek, il-Feddej tiegħek, il-Qawwi ta' Ġakobb. Minflok il-bronż, inġiblek id-deheb; flok il-ħadid, il-fidda; flok l-injam, il-bronż; flok il-ġebel, il-ħadid. U nagħmel is-Sliem it-tmexxija tiegħek, u l-Ġustizzja l-ħakma tiegħek. Ma tinstemax aktar dnewwa f'artek, u ħerba u qerda fi trufijietek; swarek jissejħu: 'Ħelsien', u bwiebek: 'Foħrija'. Ma ddawlekx aktar ix-xemx binhar, u lanqas jiddi għalik il-qamar billejl, għax il-Mulej ikunlek id-dawl għal dejjem u Alla tiegħek ikun sebħek. Ma tinżilx aktar ix-xemx għalik u lanqas jgħib il-qamar, għax il-Mulej ikun id-dawl tiegħek għal dejjem u jintemmu l-jiem tal-vistu tiegħek. Kulħadd ikun ġust fil-poplu tiegħek u jirtu l-art għal dejjem; huma xitla li jien ħawwilt, xogħol idejja għal foħriti. L-iżgħar fostkom isir tribù u l-iċken isir ġens qawwi. Jien il-Mulej, li nfittex nagħmel dan kollu f'waqtu.